钦定古今图书集成/明伦汇编/氏族典/第303卷 > 梁应策
## 钦定古今图书集成/明伦汇编/氏族典/第303卷 > 梁应策

按《名山藏本行记》：“陕西按察副使梁应策，鄢陵人。七
岁，母病殆，焚香泣中庭，请以身代。持香谒城隍庙，伏
地泣，几绝。遇一黄冠，授药一茎仅寸许，饮之而愈。二
十四籍乡书，孝声藉甚。三十四中嘉靖乙丑进士。居
都下，心脉脉不肯拜官，父诒书切戒，始授工部营缮
司主事，历员外郎中。为郎十年，三请告省亲，留妻侍”
养。升成都知府，以去家远，不愿之官，号泣请父。父大
怒曰：“不闻《孝经》始于事亲，终于事君。”犹伏地不起。父
举杖欲击，乃起戒途抵成都，数月而大讨。计毕，疏请
终养。时父母年并七十，躬调甘脆，一茶一汤，必跪进
之父数过亲友家，每至漏下数十刻，秉烛坐待应门
报至，趋迎掖门入寝，候寝定乃退。质明，盥沐，至寝门，
问侍婢安否，稍不安，即忧惶废食。人言修虔太和山
可致亲寿，特步往，每十步一拜，千有馀里。时父母年
并八十矣。母殁，哀毁如礼。既葬，庐墓侧，暮归侍父。父
病痹，伏枕，调饮食，跪榻下，手举匕著，进牏厕衣，躬亲
澣濯。如此者年馀。子殁妻亡，一切不问。父殁，合葬庐
墓如前。日以筐盛土，首顶培墓，有慈乌数百，驯集庐
下，筐举即飞若前导。然服阕，尚不能去。缙绅先生曰：
“孝虽无穷，如礼制何？”拜泣彻庐。尝梦一绯衣幕头入，
呼曰：“梁孝子，我后汉肇恕葬我。”诘旦，园丁㔉土得石
果肇恕之墓，祭而葬之。人谓至孝感通如此。应策初
成进士，部送辽左军饷，饷并足额，辽军大欢。营缮董
大工精算缩出中官不得妄费。改户部，督维扬饷，裁
罢冗滥，扬人称之。当得内辅，为中官所中，升知府。亲
终，抚按交荐其孝行，诏补登州练卒赈饥，具有效。久
之，升陕西按察副使，力疏投闲。其卒也，乡人为立《梁
孝子祠》。